Likumprojekts

**Grozījums likumā "Par apdrošināšanu bezdarba gadījumam"**

Izdarīt likumā "Par apdrošināšanu bezdarba gadījumam" (Latvijas Republikas Saeimas un Ministru Kabineta Ziņotājs, 1999, 24. nr.; 2001, 1. nr.; 2002, 12., 22. nr.; 2006, 1., 14. nr.; 2007, 24. nr.; 2009, 2., 6., 15. nr.; Latvijas Vēstnesis, 2010, 206. nr.; 2011, 99., 202. nr.; 2012, 192. nr.; 2013, 194. nr.; 2015, 127., 248. nr.; 2016, 241., 249., 255. nr.; 2019, 240., 255A. nr.; 2020, 75B. nr.) grozījumu un papildināt pārejas noteikumus ar 23. un 24. punktu šādā redakcijā:

"23. Persona, kurai piešķirtā bezdarbnieka pabalsta periods beidzas 2020. gada 12. martā vai vēlāk, sakarā ar Covid-19 izsludinātās ārkārtējās situācijas laikā, un kura ārkārtējās situācijas radīto apstākļu dēļ nav atradusi darbu, neveic saimniecisko darbību un turpina būt bezdarbnieka statusā, var pieprasīt bezdarbnieka palīdzības pabalstu, ko piešķir no nākamās dienas, kad beidzas bezdarbnieka pabalsta izmaksa, uz laiku, ne ilgāku par četriem mēnešiem. Bezdarbnieka palīdzības pabalsts tiek izmaksāts attiecīgi astotajā vai devītajā mēnesī personai izmaksātā bezdarbnieka pabalsta apmērā, bet ne vairāk kā 130 *euro* mēnesī. Par minētajām personām netiek veiktas valsts sociālās apdrošināšanas obligātās iemaksas.

24. Bezdarbnieka palīdzības pabalsta izmaksas periods ir no 2020. gada 12. marta līdz laikam, kad persona sāk gūt ienākumus kā darba ņēmējs vai pašnodarbinātais, bet ne ilgāk kā līdz 2020. gada 31. decembrim. Bezdarbnieka palīdzības pabalsta izmaksu pārtrauc, ja persona iegūst darba ņēmēja vai pašnodarbinātā statusu un gūst ienākumus vai tai ir piešķirta apdrošināšanas atlīdzība saskaņā ar likumu "Par obligāto sociālo apdrošināšanu pret nelaimes gadījumiem darbā un arodslimībām", valsts pensija vai ikmēneša atlīdzība bezdarbniekam par algoto pagaidu sabiedrisko darbu veikšanu."

Labklājības ministre

R. Petraviča